Document ID: 32014R0970

REGOLAMENT TA' IMPLIMENTAZZJONI TAL-KUMMISSJONI (UE) Nru 970/2014
tat-12 ta' Settembru 2014
li jemenda r-Regolament (UE) Nru 677/2011 li jistabbilixxi regoli dettaljati għall-implimentazzjoni tal-funzjonijiet tan-netwerk tal-ġestjoni tat-traffiku tal-ajru (ATM)
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 549/2004 tal-Parlament Ewropew u tal-Kunsill tal-10 ta' Marzu 2004 li jippreskrivi l-qafas għall-ħolqien tal-Ajru Uniku Ewropew (ir-Regolament qafas) (1), u b'mod partikolari l-Artikolu 11 tiegħu,
Wara li kkunsidrat ir-Regolament (KE) Nru 551/2004 tal-Parlament Ewropew u tal-Kunsill tal-10 ta' Marzu 2004 dwar l-organizzazzjoni u l-użu tal-ispazju tal-arja fl-ajru uniku Ewropew (ir-Regolament tal-ispazju tal-arja) (2), u b'mod partikolari l-Artikolu 6 tiegħu,
Billi:
(1)
Ir-Regolament (KE) Nru 551/2004 jistipula li l-funzjonijiet tan-netwerk għandhom jimmiraw li jtejbu l-prestazzjoni ġenerali tan-netwerk tal-ATM u li jappoġġaw inizjattivi fil-livell nazzjonali u tal-blokok tal-ispazju tal-ajru funzjonali.
(2)
Skont ir-Regolament tal-Kummissjoni (UE) Nru 677/2011 (3), il-Kummissjoni kellha tirrevedi l-effikaċja tal-eżekuzzjoni tal-funzjonijiet tan-netwerk sal-31 ta' Diċembru 2013, billi tqis kif xieraq il-perjodi ta' referenza għall-iskema ta' prestazzjoni. L-ewwel reviżjoni wriet il-ħtieġa ta' titjib f'xi oqsma fil-qafas regolatorju relatat, b'mod partikolari l-kompiti, il-governanza u l-baġit tal-Maniġer tan-Netwerk u r-relazzjonijiet ma' pajjiżi terzi.
(3)
Il-kompiti mogħtija lill-Maniġer tan-Netwerk jeħtieġu programm ta' ħidma multiannwali u baġit relatat, arranġamenti ta' ħidma bejn il-Maniġer tan-Netwerk u l-Maniġer tal-Mobilizzazzjoni, u attivitajiet ad hoc biex jiġu dentifikati r-riskji tas-sikurezza fil-livell tan-netwerk. Għalhekk għandhom isiru l-arranġamenti xierqa f'dan ir-rigward.
(4)
L-għanijiet strateġiċi tal-Pjan Strateġiku għan-Netwerk għandhom jittieħdu f'kunsiderazzjoni b'mod xieraq fil-pjanijiet tan-negozju mill-partijiet interessati operattivi. Il-proċedura għall-adozzjoni ta' dan il-pjan għandha tiġi ċċarata wkoll.
(5)
Il-Bord ta' Ġestjoni tan-Netwerk għandu jingħata parir dwar kwistjonijiet operattivi mill-maniġers eżekuttivi tal-partijiet interessati operattivi.
(6)
Il-Bord ta' Ġestjoni tan-Netwerk għandu jistabbilixxi definittivament il-programm ta' ħidma multiannwali tal-Maniġer tan-Netwerk u l-Pjan għall-Prestazzjoni tan-Netwerk, fuq il-bażi tal-abbozzi ppreparati mill-Maniġer tan-Netwerk. Il-Pjan għall-Prestazzjoni tan-Netwerk wara jrid jiġi ppreżentat lill-Kummissjoni, skont ir-Regolament ta' Implimentazzjoni tal-Kummissjoni (UE) Nru 390/2013 (4). Il-Bord ta' Ġestjoni tan-Netwerk għandu wkoll jagħti l-opinjoni tiegħu dwar funzjonijiet addizzjonali li jistgħu jiġu fdati lill-Maniġer tan-Netwerk u dwar arranġamenti ta' kooperazzjoni ma' pajjiżi terzi.
(7)
Sabiex ikunu jistgħu jnaqqsu l-impatt ta' kriżi fin-netwerk, iċ-Ċellula Ewropea ta' Koordinazzjoni tal-Kriżijiet fis-Settur tal-Avjazzjoni (European Aviation Crisis Coordination Cell - EACCC) għandha tkun f'kuntatt ma' netwerk ta' punti fokali tal-Istat u għandha twettaq eżerċizzji ta' kriżi biex tiġi anticipata kriżi tan-netwerk f'ħin reali.
(8)
Il-baġit tal-Maniġer tan-Netwerk għandu jkun tali li jippermetti lill-Maniġer tan-Netwerk jilħaq il-miri identifikati fl-iskema tal-prestazzjoni u jimplimenta l-programm ta' ħidma tiegħu. Il-baġit għandu jkun identifikabbli b'mod separat mill-bqija tal-baġit tal-korp maħtur biex jaġixxi bħala l-Maniġer tan-Netwerk fejn dak l-korp iwettaq xi attività oħra.
(9)
Għalhekk, ir-Regolament (UE) Nru 677/2011 għandu jiġi emendat skont dan.
(10)
Il-miżuri stipulati f'dan ir-Regolament huma konformi mal-opinjoni tal-Kumitat dwar l-Ajru Uniku stabbilit bl-Artikolu 5 tar-Regolament (KE) Nru 549/2004.
ADOTTAT DAN IR-REGOLAMENT:
Artikolu 1
Ir-Regolament (UE) Nru 677/2011 huwa emendat kif ġej:
(1)
Fl-Artikolu 4, il-paragrafu 1 hu emendat kif ġej:
(a)
Il-punt (i) jinbidel b'dan li ġej:
“(i)
jappoġġa lill-partijiet interessati operattivi differenti fl-eżekuzzjoni tal-obbligi mogħtija lilhom, fl-użu ta' sistemi tal-ġestjoni tat-traffiku tal-ajru u/jew tas-servizzi tan-navigazzjoni tal-ajru (ATM/ANS) u proċeduri skont il-pjan regolatorju tal-ATM, b'mod partikolari l-proġetti komuni speċifikati fl-Artikolu 15a(3) tar-Regolament (KE) Nru 550/2004 tal-Parlament Ewropew u tal-Kunsill (*);
(*) Ir-Regolament (KE) Nru 550/2004 tal-Parlament Ewropew u tal-Kunsill tal-10 ta' Marzu 2004 dwar il-forniment ta' servizzi ta' navigazzjoni tal-ajru fl-Ajru Uniku Ewropew (ĠU L 96, 31.3.2004, p. 10).”" 						
(b)
jiżdiedu l-punti (l) sa (q) li ġejjin:
“(l)
jiżviluppa u jżomm programm ta' ħidma u baġit assoċjat li jipprovdu dimensjoni pluriannwali;
(m)
jikkontribwixxu għall-użu tas-SESAR skont ir-Regolament ta' Implimentazzjoni tal-Kummissjoni (UE) Nru 409/2013 (**), b'mod partikolari tal-Artikolu 9(7)(a) tiegħu;
(n)
jeżegwixxi l-programm ta' ħidma u l-baġit annwali;
(o)
ifassal Pjan għall-Prestazzjoni tan-Netwerk skont l-Artikolu 6 tar-Regolament ta' Implimentazzjoni tal-Kummissjoni (UE) Nru 390/2013;
(p)
jidentifika l-perikli għas-sikurezza operattiva fil-livell tan-netwerk u jivvaluta r-riskju għas-sikurezza tan-netwerk assoċjat;
(q)
jipprovdi lill-Kummissjoni b'sistema ta' allert jew twissija, ibbażata fuq l-analiżi tal-pjanijiet tat-titjiriet, sabiex jimmonitorja l-konformità ma' projbizzjonijiet operattivi imposti fuq it-trasportaturi tal-ajru skont ir-Regolament (KE) Nru 2111/2005 tal-Parlament Ewropew u tal-Kunsill (***) u/jew ma' miżuri oħra ta' sikurezza u sigurtà.
(**) Ir-Regolament ta' Implimentazzjoni tal-Kummissjoni (UE) Nru 409/2013 tat-3 ta' Mejju 2013 dwar id-definizzjoni ta' proġetti komuni, it-twaqqif ta' governanza u l-identifikazzjoni ta' inċentivi li jappoġġjaw l-implimentazzjoni tal-Pjan Regolatorju Ewropew għall-Ġestjoni tat-Traffiku tal-Ajru (ĠU L 123, 4.5.2013, p. 1)." 						
(***) Ir-Regolament (KE) Nru 2111/2005 tal-Parlament Ewropew u tal-Kunsill tal-14 ta' Diċembru 2005 dwar l-istabbiliment ta' lista Komunitarja ta' kumpanniji tal-ajru li huma suġġetti għal projbizzjoni ta' operar fil-Komunità u li jinforma lill-passiġġieri tat-trasport bl-ajru dwar l-identità tal-kumpannija tal-ajru li topera, u li tħassar l-Artikolu 9 tad-Direttiva 2004/36/KE (ĠU L 344, 27.12.2005, p. 15).”" 						
(2)
L-Artikolu 5 hu emendat kif ġej:
(a)
Il-Paragrafu 2 jinbidel b'dan li ġej:
“2. Il-Pjan Strateġiku għan-Netwerk għandu jkun ibbażat fuq mudell indikattiv stabbilit fl-Anness IV. Dan għandu jiġi adottat mill-Kummissjoni skont l-Artikolu 5(3) tar-Regolament (KE) Nru 549/2004, wara l-approvazzjoni tal-abbozz tal-Pjan Strateġiku għan-Netwerk mill-Bord ta' Ġestjoni tan-Netwerk.”
(b)
Jiddaħħal il-paragrafu 5 li ġej:
“5. Il-partijiet interessati operattivi għandhom iqisu l-Pjan Strateġiku għan-Netwerk.”
(3)
Fil-paragrafu 1 tal-Artikolu 14, tiżdied is-sentenza li ġejja:
“Għandu jiġi stabbilit grupp ta' ħidma magħmul mid-diretturi tal-operazzjonijiet tal-partijiet interessati operattivi u/jew rappreżentanti ta' assoċjazzjonijiet korrispondenti sabiex jipprovdi pariri operazzjonali lill-Bord ta' Ġestjoni tan-Netwerk.”
(4)
L-Artikolu 16 hu emendat kif ġej:
(a)
Il-paragrafu 1 hu emendat kif ġej:
(i)
Il-punt (a) jinbidel b'dan li ġej:
“(a)
għall-approvazzjoni tal-abbozz tal-Pjan Strateġiku għan-Netwerk;”
(ii)
Fil-paragrafu 1, jiżdiedu l-punti li ġejjin:
“(o)
għall-approvazzjoni tal-programm ta' ħidma msemmija fil-punt (l) tal-Artikolu 4(1) u l-monitoraġġ tal-implimentazzjoni tiegħu;
(p)
għall-approvazzjoni tal-Pjan għall-Prestazzjoni tan-Netwerk imsemmi fil-punt (o) tal-Artikolu 4(1);
(q)
għall-għoti ta' opinjoni dwar funzjonijiet addizzjonali possibbli li jistgħu jiġu attribwiti lill-Maniġer tan-Netwerk b'applikazzjoni tal-Artikoli 6(3) jew 6(4)(c) tar-Regolament (KE) Nru 551/2004;
(r)
għall-approvazzjoni tal-arranġamenti ta' kooperazzjoni msemmija fl-Artikolu 22.”
(b)
Il-paragrafu 8 jinbidel b'dan li ġej:
“8. Id-deċiżjonijiet imsemmija fil-paragrafu 1, il-punti (a) sa (d), il-punti (g), (i), (l), (m), u (o) sa (r) għandhom jiġu adottati mill-Bord ta' Ġestjoni tan-Netwerk b'maġġoranza sempliċi tal-membri tiegħu.”
(5)
Fl-Artikolu 18, il-paragrafu 2 jinbidel b'dan li ġej:
“2. Il-membri permanenti tal-EACCC għandu jikkonsisti minn rappreżentant wieħed tal-Istat Membru li jkollu l-Presidenza tal-Kunsill, mill-Kummissjoni, mill-Aġenzija, mill-Eurocontrol, mill-Maniġer tan-Netwerk, mill-militar, mill-fornituri tas-servizzi tan-navigazzjoni tal-ajru, mill-ajruporti u mill-utenti tal-ispazju tal-ajru.”
(6)
Fl-Artikolu 19, il-paragrafu 2 hu emendat kif ġej:
(a)
Il-punt (b) jinbidel b'dan li ġej:
“(b)
għall-appoġġ tal-attivazzjoni u l-koordinazzjoni tal-pjanijiet ta' kontinġenza fil-livell tal-Istati Membri b'mod partikolari permezz ta' netwerk ta' punti fokali tal-Istat;”
(b)
Jiżdied il-punt (f) li ġej:
“(f)
għall-organizzazzjoni, l-iffaċilitar u/jew it-twettiq ta' programm miftiehem ta' eżerċizzji ta' kriżi li jinvolvu l-Istati Membri u l-partijiet interessati operattivi biex jantiċipaw kriżi tan-netwerk f'ħin reali.”
(7)
L-Artikolu 22 jinbidel b'dan li ġej:
“Artikolu 22
Relazzjonijiet ma' pajjiżi terzi
1. Pajjiżi terzi, flimkien mal-partijiet interessati operattivi tagħhom, jistgħu jieħdu sehem f'ħidmet il-Maniġer tan-Netwerk.
2. Il-Maniġer tan-Netwerk tista', fejn ikollu impatt dirett fuq il-prestazzjoni tan-netwerk, jidħol f'arranġamenti kooperattivi ma' fornituri tas-servizzi tan-navigazzjoni tal-ajru stabbiliti f'pajjiżi terzi oħra barra dawk definiti fl-Artikolu 2(21) fir-reġjuni tal-ICAO EUR u AFI.
3. Sabiex jaqdi aħjar il-funzjoni tal-ATFM imsemmija fl-Artikolu 3(5), il-Maniġer tan-Netwerk jista', fejn ikollu impatt dirett fuq il-prestazzjoni tan-netwerk, jidħol ukoll f'arranġamenti ta' kooperazzjoni ma' fornituri tas-servizzi tan-navigazzjoni tal-ajru li joperaw f'reġjuni oħra barra dawk ir-reġjuni ICAO EUR u AFI dment li l-attivitajiet ta' kooperazzjoni huma relatati direttament mat-titjib tal-prestazzjoni tan-netwerk.”
(8)
L-Artikolu 23 jinbidel b'dan li ġej:
“Artikolu 23
Iffinanzjar u baġit tal-Maniġer tan-Netwerk
1. L-Istati Membri għandhom jieħdu l-miżuri meħtieġa sabiex jiffinanzjaw il-funzjonijiet tan-netwerk li jkunu fdati f'idejn il-Maniġer tan-Netwerk fuq il-bażi tat-tariffi tan-navigazzjoni tal-ajru. Il-Maniġer tan-Netwerk għandu jistabbilixxi l-ispejjeż tiegħu b'mod ċar u trasparenti.
2. Il-baġit tal-Maniġer tan-Netwerk għandu b'mod partikolari:
(a)
ikun adegwat biex ikun jista' jilħaq il-miri ta' prestazzjoni għall-Maniġer tan-Netwerk skont l-Artikolu 6 tar-Regolament ta' Implimentazzjoni tal-Kummissjoni (UE) Nru 390/2013;
(b)
ikun adegwat biex ikun jista' jimplimenta l-programm ta' ħidma tal-Maniġer tan-Netwerk kif imsemmi fl-Artikolu 4(1)(l) ta' dan ir-Regolament;
(c)
ikun stabbilit f'kontijiet separati fejn il-korp maħtur biex jaġixxi bħala l-Maniġer tan-Netwerk iwettaq attivitajiet barra dawk imsemmija fl-Artikolu 4.
3. Jekk il-baġit tiegħu għas-sena kurrenti ma jiġix approvat, il-Maniger tan-Netwerk għandu japplika l-miżuri xierqa biex jiżgura mekkaniżmi ta' emerġenza għall-kontinwità tas-servizz tal-funzjonijiet tan-netwerk.”
Artikolu 2
Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, it-12 ta' Settembru 2014.

Labels: 8
4
15
11